Carlo Rubbia
Carlo Rubbia, f. 31.3.1934, italiensk fysiker, siden 1960 tilknyttet CERN, hvor han var generaldirektør 1989-94; desuden professor ved Harvard University, USA, 1970-88. I 1976 foreslog Rubbia at benytte CERNs Super Proton Synchrotron (SPS) som en proton-antiproton-lagerring, dvs. en accelerator, der skaber kollisioner mellem stråler af protoner og antiprotoner. Med denne metode blev det i 1983 for første gang muligt at påvise de meget kortlivede W- og Z-bosoner, som er bærere af den såkaldte svage vekselvirkning. For sit bidrag til denne opdagelse fik Rubbia sammen med S. van der Meer nobelprisen i fysik i 1984.